ועדת הכספים, כנסת 17, פרוטוקול מספר 332, 2007-02-12 12:40

יעקב ליצמן: אני פותח את הישיבה.

יעקב ליצמן: אני מקדם בברכה את שר החקלאות ופיתוח הכפר.

ראובן ריבלין: אדוני יושב הראש, אני רוצה להציע הצעה לסדר.

ראובן ריבלין: הואיל וכולנו כבר בקיאים בתקנות שהשר הגיש ואנחנו גם מבינים את רצונו לאשר אותן, אני מציע שנשמע את אלה שמתנגדים.

יעקב ליצמן: אתה משוכנע להצביע בעד.

ראובן ריבלין: נכון.

ראובן ריבלין: שכנעו אותי מדוע אני צריך להצביע נגד!

יעקב ליצמן: השר חיכה בחוץ זמן רב כי אנחנו איחרנו, אז אתה רוצה שעכשיו אני אומר לו "לך הביתה"?

ראובן ריבלין: כשבבית המשפט אומרים למישהו "אל תשיב", זה רק לטובתו.

יעקב ליצמן: אני יודע שיש התנגדות.

יעקב ליצמן: מי שמתנגד, שירים את ידו.

יעקב בלום: אני יעקב בלום מראש פינה, ויש לי התנגדות.

יעקב ליצמן: ניתן לך רשות דיבור אחרי השר.

יעקב ליצמן: אדוני השר, בבקשה.

שלום שמחון: חברים, שלום לכולם.

שלום שמחון: אנחנו הפסקנו את ההיטלים בחודש יולי האחרון, אחרי שהחלטתי לבחון את פעילות מועצת הצמחים.

שלום שמחון: הקמתי ועדה בראשות מנכ"לית משרד החקלאות ופיתוח הכפר, יעל שאלתיאלי.

שלום שמחון: במהלך אותם חודשים לא גבינו כלל היטלים מהמגדלים בכל הענפים.

שלום שמחון: בסיומה של העבודה החלטנו לצמצם את הפעילות של מועצת הצמחים ולהקטין את ההיטלים לרמה של עד 0.8% מהמחזור, כשהכוונה היא 0.2% לתקורה ובין 0.2% ל-0.8% על פי החלטה של האנשים.

שלום שמחון: כדי שאנחנו נוכל להכניס את המהלך הזה לתוקף וכדי שהמועצה תוכל להמשיך להתקיים, אנחנו כרגע מחויבים עד תיקון החוק להתחיל לגבות את ההיטלים מחדש, ובכל מקרה הם יהיו נמוכים בהרבה מהשנים האחרונות, מתוך כוונה שבשנה הבאה ייכנסו לתוקף ההמלצות של ועדת שאלתיאלי.

שלום שמחון: נעשה תהליך מאוד מסודר על ידי המנהלה הזמנית של מועצת הצמחים מול האנשים.

שלום שמחון: אני מבין שהונח בפניכם כבר מכתב של מגדלים, שלא תואם את המציאות.

יעקב ליצמן: אני מציע שתגיב אחר כך, אחרי שתשמע אותם.

שלום שמחון: בסדר.

שלום שמחון: על פי התהליך הזה, נכון לרגע זה החלטנו כמה דברים.

שלום שמחון: ראשית, החלטנו לבטל את הפעילות של מועצת הפרחים, ולכן אנחנו לא נגבה היטלים על הפרחים.

שלום שמחון: על פי החלטה של ועדת כלכלה, הם סיימו את תפקידם במועצה.

שלום שמחון: בתוך המועצה נשארו הירקות, ההדרים והפירות, שלושה מיני מזון שבסופו של דבר הם אלה שנמצאים במועצה.

שלום שמחון: אנחנו מבקשים לחדש את ההיטלים, אמנם בהרבה יותר נמוך מהשנה הקודמת, לסגור את הפערים ולהגיע להסכמי עבודה עם העובדים ועם מי שפורש להסכמי פיצויים ולצאת לדרך במתכונת יותר מצומצמת, כך שהמועצה תוך שנה תעמוד על שליש מגודלה בשנה הקודמת גם מבחינת גביית הכסף מהחקלאים.

שלום שמחון: קצת נתונים.

שלום שמחון: בשלוש השנים האחרונות נגבו מהמגדלים כ-400 מיליון שקל ורמת השירותים שניתנה להם הייתה נמוכה מאוד, ברמה של מיליוני שקלים בודדים.

ניסן סלומינסקי: מה נעשה עם שאר הכסף?

אבשלום וילן: הייתי מקבל ביטאון - - -

שלום שמחון: תוך שנה אנחנו מתכוונים להגיע לרמה כפי שאמרתי של מועצה שהיקף גביית הכספים מהמגדלים לא תעלה על 40 מיליון שקל בשנה וכמות העובדים בה לא תעלה על 30, 35 והיא תתייצב בהסכמה.

שלי יחימוביץ': תוך משא ומתן עם ההסתדרות?

שלום שמחון: במשא ומתן ובאישור של הממונה על השכר.

שלום שמחון: אנחנו עושים את זה לאט לאט, כשההסתדרות בתמונה.

שלום שמחון: נזכור שלא מדובר פה בכספי מדינה, אלא בכספים של מגדלים.

שלום שמחון: אני רוצה שתדעו שאנחנו על גבול היכולת שלנו שלא לגבות היטלים.

שלום שמחון: משמעות התקנות היום היא סגירה מוחלטת של המועצה, כיוון שאין כסף.

אבשלום וילן: מה יקרה עם הפרחים?

אבשלום וילן: האם הם יוצאים מחוץ לכל מסגרת?

שלום שמחון: במועצת הפרחים נגבו מ-800 מגדלים 11 מיליון שקל בשנה.

שלום שמחון: הגעתי למסקנה שרמת השירותים שניתנה למגדלים לא מצדיקה את הגבייה מהם.

שלום שמחון: השירותים שיינתנו למגדלים יינתנו על ידי משרד החקלאות, גם על ידי שירות להדרכה ומקצוע וגם על ידי מינהל המחקר החקלאי, והיתר יהיה פעילות וולונטרית של הארגונים.

אבשלום וילן: כשהוקמה מועצת הפרחים, היו בה שרשרת של מינויים פוליטיים, שעסקה בהם רבות התקשורת.

אבשלום וילן: כמה מינויים פוליטיים נשארו שם?

שלום שמחון: לפי דעתי, אף אחד כבר לא נשאר.

שלום שמחון: כל מי שהיה, סיים בעקבות דוחות המבקר, ומי שיצטרך לסיים את העבודה בעתיד אלה בדרך כלל עובדים מסורים, שהחקלאים לא יכולים יותר לשאת את עלותם.

יעקב ליצמן: אבל למה שלמה רייזמן נגד?

שלום שמחון: אני לא יודע, כשהוא ידבר פה, אני אדע.

יעקב ליצמן: הוא שלח מכתב.

שלום שמחון: שלמה רגיל לכתוב מכתבים.

יעקב בלום: אני מראש פינה.

יעקב בלום: אני מגדל פירות, בעיקר אגסים, תפוחים, שזיפים, משמש, נקטרינות ודברים אחרים.

יעקב בלום: אני גם מהתאחדות האיכרים וקשור לשלמה רייזמן, שהוא גם שלח את המכתב.

יעקב בלום: ראשית, אני מברך על כך שצריך לקצץ ולייעל.

יעקב בלום: אני מוביל מאבק, אבל בעד המועצה מפני שיש כל מיני דברים.

סופה לנדבר: מה זה "דברים"?

יעקב בלום: אני בעד המועצה, אבל צריך לסדר את הארגון הזה לטובת החקלאים, כפי שהשר אמר, שהחקלאים ינהלו אותו.

יעקב בלום: הוא נשאל פה מה קורה עם העובדים ועם ההתחייבויות ההיסטוריות של העובדים.

יעקב בלום: אנחנו לא ניהלנו את המועצה לפני כן, אלא היו מינויים פוליטיים, כפי שהמבקר אמר.

יעקב בלום: זה מאזן המועצה 2005.

יעקב בלום: ניהלו אותה מצוין.

יעקב בלום: יש עודף של 25 מיליון שקל.

יעקב בלום: מי ישא בזה?

יעקב בלום: זה מניהול טוב.

יעקב בלום: בתקציב כזה גדול, זה חלק מהבעיות של ניהול, שלא היה באחריותנו, אלא היה ניהול פוליטי מובהק.

ראובן ריבלין: מדובר בגירעון של 25 מיליון שקל?

יעקב בלום: כן, גירעון.

יעקב בלום: זה המאזן המאושר.

ניסן סלומינסקי: 25 מיליון שקל מתוך כמה?

ניסן סלומינסקי: מתוך 400 מיליון?

יעקב בלום: לא.

ניסן סלומינסקי: מתוך 110 מיליון.

יעקב בלום: השאלה איך גבו 400 מיליון שקל, אבל לא הפרישו את הכספים כמו שצריך.

יצחק וקנין: השר הקודם עסק כל היום במינויים פוליטיים, ואחרי זה יום אחד כולם התעוררו.

יעקב בלום: מישהו צריך לשלם את זה.

יצחק וקנין: נכון, אבל צריך גם לתקן את הדבר הזה.

יעקב בלום: צריך לתקן.

יעקב בלום: אני לא יודע מאיפה ואני גם לא יודע איך לעשות את זה.

אבשלום וילן: אתה רוצה להוריד את התשלומים.

יעקב בלום: אנחנו רוצים מועצה ושאנחנו נקבע וננהל, כמו שהשר אמר.

יעקב בלום: הביאו תקנה לוועדת הכספים, שענף הפירות - אני בהנהלה ובדירקטוריון של ענף הפירות - לא קיבל את ההחלטות שמביאים לכאן.

יעקב בלום: אנחנו לא קיבלנו את ההחלטות האלה, ויש גם מכתב שהופנה לחבר הכנסת ליצמן בעניין.

יעקב בלום: מפורט פה על ענבים, אפרסמון ועוד.

יעקב בלום: הייתה על זה הצבעה והחלטה במועצת הצמחים.

יעקב בלום: התקציב לא אושר, זה היה ברוב של 11 מול שניים, ולכן אני בעד המועצה ובעד לעשות סדר.

יעקב בלום: יותר מזה, אני רוצה להגיד שחילקו פה את הטופס הזה עם החותמת למעלה של השר מה-25 בינואר.

יעקב בלום: אתמול אני קיבלתי נוסח מעודכן אחר, שאני לא יודע אם הוא תקף, שהכפילו בו את המספרים.

ראובן ריבלין: האם אתה מבקש מאתנו לאשר את התקנות האלה, בכפוף לכך שיביאו אתכם לעמדת פתיחה שבה לא יהיו חובות?

יעקב בלום: אני לא מדבר על חובות.

יעקב בלום: אנחנו נחליט, אנחנו יודעים להחליט, אבל שלא יבוא לפה גוף שקובע לגבי הכספים שלנו.

יעקב בלום: אנחנו נחליט שיביאו אחר כך לסדר את הדברים האלה בנוהל תקין ומסודר.

ראובן ריבלין: אבל האם יש רציפות?

ראובן ריבלין: האם אתם היום מוכנים לשאת ב-25 מיליון שקל?

יעקב בלום: אנחנו לא רוצים.

ראובן ריבלין: אבל אתם לא מסרבים?

יעקב בלום: לא, אבל אנחנו חלק מהסיפור, אבל אף אחד לא דיבר אתנו על זה.

יעקב בלום: כפי שהשר אמר, עוד חודשיים יש בחירות במועצה, וזה בסדר גמור.

יעקב בלום: אני מציע שנמשוך את ההצעה לגבי הפירות.

יעקב בלום: יהיו בחירות עוד חודשיים - - -

שלום שמחון: בחייך, בלום, דע לך שמשמעות העניין היא שאני סוגר את המועצה מחר בבוקר.

שלום שמחון: מבחינתי, אתם משחקים לידיי.

שלום שמחון: זה משחק לידיי, כיוון שאני מוציא אתכם כמו הפרחים.

שלום שמחון: אל תשחקו אתי משחקים.

שלום שמחון: אני לא מביא כסף מהבית, ואתה יודע שאני עושה תהליך מסודר, שאותו מייד קדמון יתאר.

שלום שמחון: הוא סותר לחלוטין את מה שאתה אומר.

שלום שמחון: מעבר לזה, כשאתה, רמת הגולן וכל מי שחייב כסף יביא את מה שהוא חייב – אני לא רוצה לומר פה את הסכומים, כדי לא להבהיל אף אחד – הכל ייראה אחרת.

שלום שמחון: מה שאתה עושה כרגע הוא לא לעניין.

מדרכי כהן: אני יושב ראש מועצת הצמחים, וכרגע גם יושב ראש פעיל.

יעקב ליצמן: אתה תומך בשר?

מדרכי כהן: מן הסתם.

יעקב ליצמן: אני מבקש שתתייחס למה שאמר יעקב בלום.

יעקב ליצמן: הוא אמר שמה שמונח לפניי ומה שיש לו ביד אלה שני מחירים שונים.

מדרכי כהן: אלה שני דברים.

יעקב ליצמן: האם אלה שני דברים או שני מחירים?

מדרכי כהן: אלה שני דברים שלא קשורים אחד לשני.

מדרכי כהן: הוא הציג את החלטות השר בקשר לוועדת שאלתיאלי מצד אחד.

יעקב ליצמן: אני קיבלתי מהשר את המכתב הזה ב-ו' בשבט, 25 בינואר.

יעקב ליצמן: על זה אמורים להצביע.

יעקב ליצמן: האם יש משהו אחר?

מירב תורג'מן: אבל יש נוסח אחד.

מירב תורג'מן: הועבר לוועדה אתמול נוסח מתוקן.

מירב תורג'מן: עשיתי השוואה.

מירב תורג'מן: אני לא רואה פה הבדל.

מירב תורג'מן: לפי מה שאני רואה, המחירים הם אותם מחירים.

מדרכי כהן: אנחנו נמצאים בשלב מאוד מתקדם של הקטנת התקציבים וההיטלים ומשא ומתן עם העובדים על התייעלות.

מדרכי כהן: יושבים פה גם נציגי העובדים והסתדרות, שיכולים גם הם להעיד על כך.

מדרכי כהן: בסך הכול מבחינת תקציב של 2007 בהשוואה ל-2006, אנחנו מדברים על קיצוץ של 37%.

מדרכי כהן: אם אני מדבר על הוצאות התקורה בלבד, זה קיצוץ של 52%, זאת אומרת: התייעלות מאוד עמוקה ורחבה.

מדרכי כהן: התוכנית שלנו, כמובן ב-2008, היא לרדת עוד יותר, בהתאם למסקנות של ועדת שאליתאל, שמונתה על ידי השר.

מדרכי כהן: אני מניח שב-2008, 2009 תהיה ירידה נוספת בתקציבים.

מדרכי כהן: אם רוצים לדבר על ההיטלים עצמם, יש ירידה מאוד משמעותית בהיטלי הירקות, שעשו צעד מאוד מרחיק לכת.

מדרכי כהן: יש גם ירידה בהיטלים של הפירות.

מדרכי כהן: לגבי הדרים, מאחר שרוב התקציב שלהם מיועד להדברה, הקיצוץ הוא לא משמעותי.

מדרכי כהן: אני מניח שבשנה הבאה יהיה גם קיצוץ משמעותי.

רמי רחפור: בלי להיכנס לכל ההתרחשויות הפוליטיות והענייניים הפוליטיים, אני יכול רק לומר שמי ששילם את המחיר הכבד ביותר זה העובדים שנשלחו הביתה.

רמי רחפור: רק לפני שנה חתמתי על הסכם קיבוצי של התייעלות בראשותו של המנכ"ל הקודם, אז שלחו קרוב ל-30 עובדים הביתה.

רמי רחפור: עם הקמת הממשלה החדשה וכשמונה השר שלום שמחון, הוא אמר מה תוכנית ההתייעלות ואיך המועצה צריכה להיראות.

רמי רחפור: לצערי הרב, מאז ועד היום אין גביית היטלים, ובפועל מי שמשלם את המחיר לאותו משא ומתן זה ההסתדרות מול הממונים שמונו על ידי השר, כדי שהמועצה תמשיך להתקיים.

שלי יחימוביץ': מה לגבי השלב הספציפי הזה?

שלי יחימוביץ': בכמה עובדים מדובר?

רמי רחפור: כרגע תוכנית שאלתיאלי מדברת על קרוב ל-30, שלושים ומשהו עובדים.

רמי רחפור: זה מביא את המועצה לסדר גודל של 40, 34 עובדים.

שלי יחימוביץ': האם אכן מתקיים משא ומתן עם ההסתדרות?

רמי רחופר: אומר בכנות, שההחלטה שלכם דורשת את ציבור העובדים.

יעקב ליצמן: תענה לי, האם אתה תומך בזה או לא?

רמי רחופר: מעבר לעובדים שילכו הביתה, אנחנו גם מסתכלים על עצם קיומה של המועצה וגם על העובדים הנשארים - - -

יעקב ליצמן: ולכן אתה תומך או לא?

רמי רחופר: מתנהל משא ומתן שהוא על סף סיום.

יעקב ליצמן: האם אדוני תומך בזה או לא?

רמי רחופר: התשובה היא כן.

ראובן ריבלין: אני מוכרח לומר לך שאני התבלבלתי לחלוטין.

ראובן ריבלין: אני לא מבין, אתם מתנגדים לתקנות האלה?

יעקב בלום: כן.

ראובן ריבלין: הוא אומר "אני אוציא אתכם, כמו שהפרחים יצאו".

ראובן ריבלין: האם אתם מוכנים לצאת?

יעקב בלום: לא.

יעקב בלום: השר הצהיר ומצהיר שאנחנו ננהל, אז אם אנחנו ננהל, תנו לנו את הכבוד לנהל.

יצחק וקנין: הם רוצים להחזיק את המקל משני הקצוות.

יצחק וקנין: בעוד חודשיים יש בחירות.

יעקב ליצמן: אני רוצה לקרוא לכם מכתב שקיבלתי משלמה רייזמן מהתאחדות האיכרים בישראל.

יעקב ליצמן: אני אקרא את המכתב שלו, על אף שהוא הוזמן לכאן ולא הגיע.

יעקב בלום: הוא ביקש להתנצל, הוא לא הרגיש טוב.

יעקב ליצמן: מכיוון שהוא קנה אותי במחמאות בהקדמה שאני לא אקרא לכם את זה, אני אקרא את המכתב:

יעקב ליצמן: ההיטלים, כפי שנמסרו על ידי שר החקלאות ופיתוח השר, נעשו ללא התייעצות עם המנהלת של מועצת הצמחים שבה שותפים החקלאים עצמם, והם ורק הם יכולים להיות שותפים להחלטה על גובה ההיטלים, משום שהם המשלמים אותם.

יעקב ליצמן: בקשתי אליך היא לקרוא לשר החקלאות, שההיטלים המוצעים יעברו דרך מנהלת מועצת הצמחים בהשתתפות החקלאים ונציגיהם כמובן, ולא באופן שרירותי על ידי משרד החקלאות ופיתוח הכפר.

שלום שמחון: מזכיר ארגון מגדלי הפירות, אילן אשל, יושב מולך.

שלום שמחון: אני מבקש שהוא יענה במקום השר.

שלום שמחון: הוא המזכיר הכללי של מגדלי הפירות.

אילן אשל: כנציג ארגון מגדלי פירות שמאגד את רוב מגדלי הפירות בישראל, מזכירות הארגון והארגון בעד קיום המועצה.

אילן אשל: אני מכריז על זה חד-משמעית.

אילן אשל: בענף הפירות שמנוהל בתוך מועצת הצמחים היו מספר דיונים, ולא הגיעו להסכמה ולהבנה על הגבייה בין גביית החובה לבין הגבייה המקסימאלית.

אילן אשל: אני מבין מהנייר שמוגש כאן, שהגבייה שמוגשת כאן היא גבייה מקסימאלית, והענף יכול עדיין בתוכו להחליט כמה חובה וכמה רשות לכל ענף.

אילן אשל: ענף הפירות מרוכז משולחן, וכל שולחן יכול לקבל על ההפרש בין ה-0.25% לבין ה-0.80% את ההחלטות שלו.

אילן אשל: אין בהחלטה הזאת שעל מנהל ענף הפירות לגבות את כל ה-150 שקל נגיד עבור תפוח או לדונם, אלא הוא יכול להחליט על גבייה מינימאלית, כפי שהוועדה הענפית תחליט – היא לא גמרה את הדיונים – ועל השאר יחליט כל שולחן.

אילן אשל: זאת הפרשנות שלי לעניין.

אילן אשל: זה צריך להיות כתוב בהחלטה.

ראובן ריבלין: אדוני השר, האם אתה מאשר את מה שהוא אומר?

ראובן ריבלין: השר מאשר את מה שהוא אומר, וזה נאמר לפרוטוקול.

יעקב ליצמן: אני מצביע על תקנות מועצת הצמחים (ייצוק ושיווק) (היטלים), התשס"ז-2007.

חיים אורון: רגע, יש פה אי בהירות לגבי מה שנאמר.

שלום שמחון: מה שאילן אשל אמר זה ההסדר החדש לאחר תיקון החקיקה, ככה זה יהיה.

שלום שמחון: נכון לעכשיו אנחנו סוגרים את צו ההיטלים לשנה הנוכחית.

יעקב ליצמן: מי בעד תקנות מועצת הצמחים (ייצוק ושיווק) (היטלים), התשס"ז-2007, הנוסח שקיבלנו ב-8 בפברואר 2007?

יעקב ליצמן: מי נגד?

יעקב ליצמן: מי נמנע?

יעקב ליצמן: הצבעה בעד –רוב נגד – אין תקנות מועצת הצמחים (ייצוק ושיווק) (היטלים), התשס"ז-2007 נתקבלו.

יעקב ליצמן: התקנות אושרו.

יעקב ליצמן: תודה רבה, אני נועל את הישיבה.